EURÓPSKA KOMISIA V Bruseli11. 4. 2018 COM(2018) 183 final OZNÁMENIE KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU Nová dohoda so spotrebiteľom



1. Úvod 1.1. Budovanie spravodlivého jednotného trhu pre spotrebiteľov a podniky EÚ má od roku 1987 najprísnejšie právne predpisy v oblasti ochrany spotrebiteľa na svete a uplatňuje komplexný súbor práv spotrebiteľa. Výdavky spotrebiteľov predstavujú

56 % HDP EÚ. Zdravé spotrebiteľské prostredie je kľúčovým faktorom hospodárskeho rastu . EÚ zaviedla pre spotrebiteľské práva, ktoré občanom aj podnikom poskytujú predvídateľnosť a dôveryhodnosť. Takým je právo na bezpečné výrobky, právo vrátiť výrobok zakúpený online do 14 dní a právo na opravu alebo výmenu výrobku v záručnej dobe. To sú len niektoré z konkrétnych práv, ktoré každý deň pozitívne ovplyvňujú životy ľudí. Európska spotrebiteľská politika prináša reálne výhody aj prostredníctvom významných právnych predpisov, ktoré upravujú práva cestujúcich, práva spotrebiteľa, nekalé obchodné praktiky a neprijateľné zmluvné podmienky. Tým získavajú európski občania a podniky vysokú úroveň ochrany a istoty, hoci trh sa rýchlo mení. V nadväznosti na tento úspech a v snahe riešiť výzvy nového a premenlivého trhu urobil predseda Juncker v Komisii organizačné zmeny, aby sa spotrebiteľská politika dostala na poprednejšie miesto. Komisia od začiatku svojho mandátu v roku 2014 už predložila vyše 80 % návrhov na riešenie desiatich prioritných oblastí stanovených v politických usmerneniach predsedu Junckera. Záujmy spotrebiteľov sú ústrednou témou viacerých iniciatív Komisie, napríklad stratégie digitálneho jednotného trhu, vďaka ktorej sa zaviedli právne predpisy na zrušenie poplatkov za mobilné telefóny a dátový roaming od 15. júna 2017, od 3. decembra 2018 je zakázané neodôvodnené geografické blokovanie, aby si mohli spotrebitelia vyberať a nakupovať výrobky alebo služby z webových sídel založených v inom členskom štáte, a od 1. apríla 2018 platí cezhraničná prenosnosť online obsahových služieb. V politike energetickej únie a zmeny klímy sa dosiahla dohoda o návrhoch Komisie, ktoré majú za cieľ posilniť práva spotrebiteľa na trhu s energiou a zaviesť novú skúšku na emisie CO2 a spotrebu paliva pre autá. Okrem toho sa od 1. júla 2018 začnú uplatňovať modernizované pravidlá aj na balík dovolenkových služieb. Okrem toho medzi Európskym parlamentom, Radou a Komisiou prebiehajú rokovania o návrhoch na digitálne zmluvy, ktoré tvoria základ stratégie digitálneho jednotného trhu zameranej na modernizáciu pravidiel spotrebiteľských zmlúv, pokiaľ ide o dodávanie digitálneho obsahu a predaj tovaru. Keďže tieto návrhy sú dôležité pre to, aby boli spotrebitelia pri pristupovaní k online obsahu chránení jednoznačné a účinnými právami a aby sa spotrebitelia aj podniky mohli v celej Európe opierať o rovnaké a účinné pravidlá, Komisia vyzýva Európsky parlament a Radu, aby zabezpečili rýchle prijatie týchto návrhov, zdôraznených v spoločnom vyhlásení o legislatívnych prioritách schválenom predsedami všetkých troch inštitúcií. K vysokej úrovni ochrany spotrebiteľa prispejú aj ďalšie návrhy Komisie. Významný dosah by mohol mať napríklad návrh smernice o rovnakom zaobchádzaní z roku 2008, ktorého cieľom je okrem iného zabezpečiť rovnosť v prístupe k tovaru a službám bez ohľadu na náboženstvo alebo vieru, zdravotné postihnutie, vek alebo sexuálnu orientáciu. V roku 2015 Komisia predložila návrh európskeho aktu o prístupnosti, ktorý zlepší prístup zdravotne postihnutých spotrebiteľov k širokej škále výrobkov a služieb. Komisia vyzýva Európsky parlament a Radu, aby sa na tomto dôležitom návrhu čo najskôr dohodli, a po jeho prijatí plánuje navrhnúť, aby sa akt o prístupnosti zahrnul do pôsobnosti navrhovanej smernice o žalobách v zastúpení. Vďaka úsiliu Komisie sa zlepšili podmienky spotrebiteľov v celej EÚ a podniky môžu v určitých záležitostiach využívať zjednodušený postup presadzovania práva (napr. pri nákupoch online hier v rámci aplikácie, prenájme áut alebo v prípade nezákonného obsahu na sociálnych médiách). V spotrebiteľskej politike však pretrvávajú úskalia. Dôveru spotrebiteľov v jednotný trh nedávno oslabili rozšírené praktiky zneužívania trhu, ktoré sa dotýkajú spotrebiteľov v celej EÚ. K takýmto závažným udalostiam patrí aj škandál „Dieselgate“ (v prípade ktorého niektorí výrobcovia automobilov inštalovali do áut technológiu zameranú na obchádzanie emisných skúšok) a rozšírené používanie neprijateľných zmluvných podmienok zo strany bánk v zmluvách o hypotekárnom úvere. Tieto udalosti okrem iného vyvolali diskusiu, či sú v EÚ zavedené dostatočne silné mechanizmy na riešenie takýchto otázok, konkrétne či je presadzovanie pravidiel v oblasti ochrany spotrebiteľa a poskytnutie nápravy poškodeným spotrebiteľom účinné. Navyše v niekoľkých členských štátoch vyvoláva obavy otázka rôzneho zloženia alebo vlastností tých istých výrobkov predávaných v rôznych častiach jednotného trhu. Rozsiahle hodnotenie právnych predpisov v oblasti ochrany spotrebiteľa, ktoré Komisia dokončila v roku 2017 (kontrola vhodnosti v rámci programu REFIT, hodnotenie smernice o právach spotrebiteľov), potvrdilo, že niektoré právne predpisy treba modernizovať a úroveň súladu v oblasti ochrany spotrebiteľa by sa mala zlepšiť. V hodnotení sa dospelo k záveru, že právne predpisy EÚ v oblasti ochrany spotrebiteľa pomohli fungovaniu jednotného trhu a zabezpečili vysokú úroveň ochrany spotrebiteľa. Celkovo sú účelné, ale musia sa lepšie uplatňovať a presadzovať. V hodnotení sa určili aj oblasti, v ktorých by bolo možné aktualizovať a vylepšiť právo EÚ v oblasti ochrany spotrebiteľa. Správa o odporúčaní Komisie o kolektívnom uplatňovaní nárokov na nápravu, ktorá bola prijatá v januári 2018, podporila zistenia uvedené v hodnotení z roku 2017. V závere sa uvádza, že súčasné mechanizmy individuálneho uplatňovania nárokov na nápravu v prípadoch hromadného poškodenia, ktoré postihujú veľký počet spotrebiteľov v EÚ, nie sú dostatočné. Tieto zistenia nemožno ignorovať. EÚ musí nájsť odpovede na nové výzvy v oblasti spotrebiteľskej politiky a zároveň zabezpečiť spravodlivý jednotný trh pre spotrebiteľov aj podniky. 1.2. Dokončenie novej dohody so spotrebiteľom Toto oznámenie obsahuje a sprevádza balík opatrení, ktorý má riešiť uvedené výzvy, a tak dovŕšiť sľúbenú novú dohodu so spotrebiteľom od Junckerovej Komisie, ktorá na nadchádzajúce roky zabezpečí spravodlivý jednotný trh pre spotrebiteľov aj podniky. Lepšie presadzovanie pravidiel, účinné nástroje nápravy a lepšia informovanosť spotrebiteľov o svojich právach posilnia ich dôveru. Vzhľadom na dôležitosť spotrebiteľských výdavkov pri udržiavaní udržateľného hospodárskeho modelu to bude prínosné pre celé európske hospodárstvo. Nová dohoda so spotrebiteľom vychádza zo súčasného rámca spotrebiteľskej politiky, ktorú posúva o krok vpred vďaka moderným pravidlám vhodným pre súčasné meniace sa trhy a obchodné praktiky, vylepšeným nástrojom na presadzovanie práva vo verejnom aj súkromnom sektore a účinnejším možnostiam nápravy. V praxi je nová dohoda so spotrebiteľom zameraná na: ·modernizáciu existujúcich pravidiel a vyplnenie medzier v súčasnom spotrebiteľskom acquis,

·poskytovanie lepších možností na nápravu pre spotrebiteľov, podporovanie účinného presadzovania práva a väčšej spolupráce medzi subjektmi verejného sektora na spravodlivom a bezpečnom jednotnom trhu, ·zlepšovanie spolupráce s partnerskými krajinami mimo EÚ, ·zabezpečenie rovnakého zaobchádzania so spotrebiteľmi na jednotnom trhu a poskytnutie záruky, že príslušné vnútroštátne orgány môžu riešiť akékoľvek problémy s dvojakou kvalitou spotrebiteľských výrobkov, ·zlepšenie komunikácie a budovanie kapacít na zlepšenie informovanosti spotrebiteľov o ich právach a na podporu obchodníkov, najmä malých a stredných podnikov, pri dodržiavaní povinností, ·skúmanie budúcich výziev v oblasti spotrebiteľskej politiky v rýchlo sa rozvíjajúcom hospodárskom a technologickom prostredí. Na dosiahnutie uvedených cieľov sa prostredníctvom novej dohody so spotrebiteľom navrhujú zmeny legislatívneho rámca, ktoré dopĺňa súbor nelegislatívnych opatrení uvedený v tomto oznámení. Legislatívny balík sa skladá z dvoch nástrojov: ·návrh smernice, ktorou sa mení smernica Rady 93/13/EHS, smernica 98/6/ES, smernica 2005/29/ES a smernica 2011/83/EÚ, pokiaľ ide o lepšie presadzovanie a modernizáciu právnych predpisov EÚ v oblasti ochrany spotrebiteľa, ·návrh smernice o žalobách v zastúpení na ochranu kolektívnych záujmov spotrebiteľov, ktorou sa zrušuje smernica 2009/22/ES. Cieľom tohto návrhu je zjednodušiť spotrebiteľom získanie nápravy, keďže v prípade tzv. hromadného poškodenia sú mnohí spotrebitelia obeťami toho istého porušenia predpisov. 2. Modernizované spotrebiteľské acquis Zo zhromaždených dôkazov pre Komisiu vyplýva, že niektoré právne predpisy v oblasti ochrany spotrebiteľa by sa mali modernizovať tak, aby reagovali na súčasné výzvy. Cieľom novej dohody so spotrebiteľom je dosiahnuť to pomocou týchto opatrení: ·Nové nástroje pre spotrebiteľov – individuálne prostriedky nápravy. V prípade, že sú spotrebitelia poškodení nekalými obchodnými praktikami, mali by mať nárok na individuálne prostriedky nápravy (napr. na finančnú náhradu). V súčasnosti právo EÚ neposkytuje jednoznačné a dostatočné prostriedky na znižovanie negatívnych účinkov takýchto praktík. Napríklad, ak by sa mal objaviť škandál typu Dieselgate, spotrebitelia by získali nápravu v prípade zavádzajúcej reklamy. ·Väčšia transparentnosť pre spotrebiteľov na online trhoch. Keď dnes spotrebitelia navštívia online trh, nevedia vždy, od koho nakupujú (či od profesionálneho obchodníka alebo iného spotrebiteľa). Mnohí spotrebitelia majú dojem, že nakupujú z daného online trhu, a preto uzatvoria zmluvu s príslušnou platformou. V skutočnosti možno najčastejšie nakupujú od dodávateľa tretej strany, ktorý je vedený na danom online trhu. V dôsledku toho si môžu spotrebitelia nesprávne myslieť, že obchodujú s profesionálnym obchodníkom (a teda využívajú výhody vyplývajúce z práv spotrebiteľov). Tento zmätok môže spôsobiť problémy, ak niečo s online nákupom nie je v poriadku, pretože môže byť ťažké zistiť, kto je zodpovedný za prípadné nedostatky. Tým sa znižuje možnosť získať prostriedok nápravy. Podľa navrhovaných nových pravidiel sa od online trhov bude vyžadovať, aby jasne informovali spotrebiteľov o totožnosti strany, s ktorou uzatvárajú zmluvu (či je to profesionálny obchodník alebo jednotlivec). Komisia zároveň navrhuje jasne stanoviť, že všetky online platformy vrátane online trhov musia jednoznačne odlišovať výsledky vyhľadávania zaplatené inými obchodníkmi od „prirodzených“ výsledkov vyhľadávania, a online trhy by mali informovať, podľa akých parametrov sú ponuky zoradené. Tým sa zvýši transparentnosť online trhov. ·Rozšírenie ochrany spotrebiteľov na „bezplatné služby“. Ďalšia medzera v ochrane spotrebiteľa sa vyskytuje v „bezplatných“ digitálnych službách, pri ktorých spotrebitelia namiesto toho, aby platili peniazmi, poskytujú svoje osobné údaje. K takýmto „bezplatným“ službám patria cloudové úložiská, sociálne médiá a elektronické poštové schránky. Vzhľadom na rastúcu ekonomickú hodnotu osobných údajov nemožno tieto služby považovať za jednoducho „bezplatné“. Spotrebitelia by preto mali mať rovnaké právo na predzmluvné informácie a právo zrušiť zmluvu počas 14-dňovej lehoty na odstúpenie bez ohľadu na to, či za službu zaplatia alebo poskytnú osobné údaje. ·Odstránenie prekážok obchodu. Skúsenosť ukazuje, že náklady na zabezpečenie súladu so spotrebiteľským právom EÚ sú pre podniky nízke. V niektorých oblastiach však v dôsledku technologických zmien určité ustanovenia zastarali alebo podniky zaťažujú zbytočnými nákladmi. V novej dohode so spotrebiteľom sa navrhuje odstrániť neprimeranú záťaž pre podniky, a to napríklad v oblasti komunikácie so spotrebiteľmi. Obchodníci by mali získať väčšiu voľnosť pri výbere najvhodnejších spôsobov komunikácie so spotrebiteľmi. Pod podmienkou, že spotrebiteľ bude mať možnosť zachovať si prehľad o komunikácii s obchodníkom, by mali mať možnosť používať namiesto e-mailovej adresy nové prostriedky online komunikácie, napríklad webové formuláre alebo chat. Keďže právo na odstúpenie od zmluvy je pre spotrebiteľov a pre ich dôveru v elektronický obchod nevyhnutné, Komisia navrhuje odstrániť aj niektoré prekážky obchodu týkajúce sa práva na odstúpenie od zmlúv uzavretých na diaľku a zmlúv uzavretých mimo prevádzkových priestorov. V prípadoch, keď spotrebiteľ objednaný tovar aj používal, nielen vyskúšal, by už tento spotrebiteľ rovnako ako v kamennom obchode nemal mať právo na odstúpenie od zmluvy. Tým sa zníži zaťaženie obchodníkov s vracaním použitého tovaru. 3. Lepšia náprava pre spotrebiteľov, účinné presadzovanie práva a širšia spolupráca medzi subjektmi verejného sektora na spravodlivom a bezpečnom jednotnom trhu Pravidlá sú účinné len vtedy, ak spotrebiteľom v prípade porušenia ich práv umožňujú ľahko získať nápravu a ak ich presadzujú vnútroštátne orgány. Z tohto dôvodu nová dohoda so spotrebiteľom zahŕňa návrhy na zlepšenie možností nápravy pre spotrebiteľov a účinnejšie presadzovanie existujúcich právnych predpisov v oblasti ochrany spotrebiteľa. 3.1 Lepšia náprava pre spotrebiteľov Nová dohoda so spotrebiteľom takto zabezpečí spotrebiteľom lepší prístup k náprave:

·Využitím plného potenciálu súdnych príkazov na zabezpečenie nápravy pre spotrebiteľov v prípadoch hromadnej škody. V prípadoch hromadnej škody by spotrebitelia mali mať možnosť uplatniť svoje práva nielen individuálne, ale aj prostredníctvom kolektívneho uplatňovania nárokov na nápravu. Napríklad v podobnom prípade ako Dieselgate by sa náprava pre obete nekalých obchodných praktík mohla presadiť kolektívne žalobou v zastúpení. S novou dohodou so spotrebiteľom Komisia navrhuje aj modernizovaný systém žalôb v zastúpení, pričom vychádza zo súčasnej smernice o súdnych príkazoch. Tento systém umožňuje oprávneným neziskovým subjektom, ako sú spotrebiteľské organizácie alebo nezávislé verejné orgány, brániť kolektívne záujmy spotrebiteľov v prípadoch hromadnej škody. Tak si budú môcť jednotliví spotrebitelia obhájiť svoje práva. Pomôže to predovšetkým spotrebiteľom, ktorých z rôznych dôvodov odrádza individuálne súdne konanie. Systém bude obsahovať záruky, ako napríklad obmedzenie možnosti podať žalobu pre subjekty, ktoré spĺňajú určité kritériá, a požiadavka transparentnosti, pokiaľ ide o zdroje ich financovania. Udrží sa tým potrebná rovnováha medzi prístupom k spravodlivosti a predchádzaním možného zneužitia, a to osobitým spôsobom, ktorý sa odlišuje od modelu súdneho sporu v USA. ·Posilnenie existujúcich nástrojov pre spotrebiteľov – alternatívne riešenie sporov a riešenie sporov online. Vďaka alternatívnemu riešeniu sporov a riešeniu sporov online majú spotrebitelia pri riešení vnútroštátnych a cezhraničných sporov s obchodníkmi prístup k jednoduchým, rýchlym a spravodlivým konaniam bez toho, aby sa obrátili na súd. Rámec alternatívneho riešenia sporov a riešenia sporov online takisto motivuje obchodníkov, aby vytvárali účinné systémy starostlivosti o zákazníkov . Komisia sa bude aj naďalej usilovať o rozšírenie uplatňovania tohto rámca medzi obchodníkmi a o nadviazanie dialógu medzi príslušnými aktérmi, aby sa jeho účinnosť zvyšovala . Jedným z cieľov bude zabezpečiť, aby spotrebitelia mohli tieto nástroje ľahko nájsť a použiť na riešenie sporov. 3.2 Účinné presadzovanie práva a lepšia spolupráca medzi subjektmi verejného sektora na spravodlivom a bezpečnom jednotnom trhu Účinné presadzovanie práva je najvyššou prioritou funkčného obdobia tejto Komisie. Spolu s iniciatívou zameranou na aktualizáciu presadzovania pravidiel ochrany spotrebiteľa, aby boli vhodné pre digitálny vek, zaujalo popredné miesto v stratégii digitálneho jednotného trhu: revízia nariadenia o spolupráci v oblasti ochrany spotrebiteľa (CPC). Nariadenie CPC poskytuje základ pre sieť vnútroštátnych orgánov na presadzovanie práva, aby sa hlavné právne predpisy EÚ v oblasti ochrany spotrebiteľa v celej Únii presadzovali jednotným spôsobom. Revidované pravidlá sa v členských štátoch začnú uplatňovať do 20. januára 2020. Po tom, ako sa nové nariadenie CPC stane uplatniteľným, vnútroštátne orgány budú mať minimálny rozsah právomocí, zavedú sa nové postupy na riešenie rozsiahleho porušovania práv v oblasti ochrany spotrebiteľa v celej Únii, a zlepší sa systém dohľadu. Komisia bude mať silnejšiu koordinačnú úlohu a v prípade celoúniového porušenia predpisov bude môcť zabezpečiť koordinované vyšetrovanie na presadenie práva. Komisia podniká tieto kroky na posilnenie presadzovania práva a spolupráce verejných orgánov: a) Účinnejšie sankcie najmä pri rozšírenom porušovaní právnych predpisov V súčasnosti, keď nejaká spoločnosť poruší právne predpisy v oblasti ochrany spotrebiteľa, sankcie stanovené vo vnútroštátnych právnych predpisoch sa v štátoch EÚ značne líšia a často sú veľmi nízke. V dôsledku toho len v malej miere odrádzajú bezohľadných obchodníkov od podvádzania spotrebiteľov. V rámci novej dohody so spotrebiteľom Komisia navrhuje, aby vnútroštátne orgány presadzovania práva uplatňovali pri rozhodovaní o finančných pokutách za porušenie smernice o nekalých obchodných praktikách, smernice o nekalých podmienkach v spotrebiteľských zmluvách, smernice o právach spotrebiteľov a smernice o označovaní cien rovnaké kritériá v celej EÚ. V prípadoch, keď obchodník porušuje tieto smernice v niekoľkých členských štátoch naraz (tzv. rozšírené porušenia právnych predpisov), orgány budú mať právomoc uložiť pokutu vo výške najmenej 4 % obratu obchodníka. Odrádzajúce sankcie tohto druhu prispejú k predchádzaniu porušovania predpisov a obnoveniu spravodlivosti. b) Pomoc členským štátom v prípravách na nové nariadenie CPC Podpora Komisie v rokoch 2018 a 2019 bude spočívať v pomoci vnútroštátnym orgánom a monitorovaní prispôsobovania vnútroštátnych právnych systémov. Komisia vykonáva najmä tieto úlohy: ·Spolupracuje s odborníkmi z členských štátov, diskutuje s nimi o otázkach vykonávania právnych predpisov a v prípade potreby poskytuje usmernenia. Komisia už zostavila zoznam potrieb členských štátov a bude pokračovať v seminároch a študijných návštevách v členských štátoch. ·Zároveň vyvíja nové nástroje IT, ktoré orgány a externé zainteresované strany potrebujú na efektívnu spoluprácu a výmenu informácií a upozornení. Tento nový IT nástroj umožní vnútroštátnym orgánom presadzovania práva spolupracovať pri odhaľovaní, vyšetrovaní a potláčaní obchodných praktík, ktoré porušujú spotrebiteľské acquis v cezhraničnom obchode. Pomocou tohto IT nástroja bude možné odoslať do siete CPC (siete pre spoluprácu v oblasti ochrany spotrebiteľa) externé upozornenia napríklad od spotrebiteľských a odborových združení. ·Komisia vyvíja systém na získavanie informácií o trhu, ktorý ma za úlohu zistiť a rýchlo riešiť po rozšírené porušovanie práva v oblasti ochrany spotrebiteľa na úrovni Únie. Z dlhodobého hľadiska Komisia preskúma spôsoby, ako zlepšiť monitorovanie praktík na maloobchodnom trhu EÚ, ktoré poškodzujú spotrebiteľov a spravodlivú hospodársku súťaž. Mohlo by to zahŕňať spôsoby, ako uľahčiť zhromažďovanie online dôkazov a pomôcť vnútroštátnym orgánom pri vývoji metodík na odhaľovanie, identifikáciu a postupovanie dôkazov, a začať koordinované činnosti na nápravu škodlivých praktík. c) Budovanie kapacít Komisia sa bude aj naďalej zapájať do činností budovania kapacít vnútroštátnych orgánov. Toto budovanie kapacít sa zameria na čoraz vyššiu mieru digitalizácie spotrebiteľských trhov. Bude zahŕňať tieto hlavné činnosti: ·Financovanie a koordináciu činnosti „Akadémie elektronického presadzovania práva“. V rámci tohto projektu sa zmobilizuje 1,75 milióna EUR na budovanie kapacít vnútroštátnych orgánov na ochranu spotrebiteľa a vnútroštátnych orgánov pre bezpečnosť spotrebiteľských výrobkov. ·Poskytovanie podpory členským štátom, aby získavali spoľahlivé dôkazy o možných porušeniach právnych predpisov EÚ. To pomôže členským štátom rýchlejšie identifikovať rozšírené problémy, ktorým čelia spotrebitelia v EÚ.

d) Koordinované presadzovanie práva V záujme podpory spravodlivosti na digitálnom jednotnom trhu bude Komisia aj naďalej s vnútroštátnymi orgánmi CPC spolupracovať na strategickom a cielenom presadzovaní práva. Bude sa to uskutočňovať formou koordinovanej kontroly webových sídiel (kontrolné akcie)alebo koordinovaných akcií zameraných na riešenie záležitostí, ktoré sa dotýkajú veľkého počtu spotrebiteľov v EÚ. Skúsenosti Komisie s presadzovaním práva od roku 2014 ukazujú, že je možné dosiahnuť pozitívne výsledky ako pre spotrebiteľov, tak aj pre podniky (napríklad zjednodušený postup riešenia v prípadoch porušenia právnych predpisov EÚ na úrovni EÚ). Dôležitou prioritou zostane potláčanie nekalých praktík (napríklad klamlivých a neopodstatnených tvrdení týkajúcich sa životného prostredia) a nezákonného obsahu na internete. 3.3 Vykonávanie právnych predpisov v oblasti bezpečnosti nepotravinových výrobkov Komisia ďalej pomôže členským štátom, aby lepšie spolupracovali v oblasti bezpečnosti výrobkov. Je nevyhnutné zabezpečiť ochranu zdravia a bezpečnosti spotrebiteľov pred nebezpečnými výrobkami, či už sú zakúpené online alebo offline. To sa dosiahne týmito opatreniami: a) Modernizáciou systému včasného varovania Európsky systém včasného varovania prevádzkuje Komisia. Zabezpečuje sa ním, aby sa medzi členskými štátmi a Komisiou rýchlo šírili informácie o nebezpečných nepotravinových výrobkoch stiahnutých z trhu a/alebo stiahnutých od spotrebiteľov kdekoľvek v Európe rýchlo. V záujme účinnejšieho fungovania orgánov dohľadu nad trhom Komisia okrem iného prehodnotí usmernenia pre systém rýchleho varovania, aby maximalizovala jeho prínos pre spotrebiteľov. b) Využitím koordinovaného dohľadu nad trhom v najväčšej možnej miere S cieľom zlepšiť fungovanie jednotného trhu pre spotrebiteľov Komisia financuje koordinované činnosti dohľadu nad trhom v oblasti bezpečnosti výrobkov. To viedlo k viac ako 25 koordinovaným činnostiam dohľadu nad trhom v rôznych výrobných odvetviach (napríklad hračky, výrobky určené pre deti). Komisia bude naďalej podporovať spoločné akcie orgánov EÚ určené na výmenu poznatkov a posilnenie siete orgánov dohľadu nad trhom, a to aj so zreteľom na návrh nariadenia Komisie o presadzovaní a dodržiavaní harmonizačných právnych predpisov Únie týkajúcich sa výrobkov. Táto podpora pomôže sledovať a odstraňovať nebezpečné výrobky v celej EÚ. Spomínaný návrh Komisie nariadenia o presadzovaní a dodržiavaní harmonizačných právnych predpisov Únie týkajúcich sa výrobkov má za cieľ posilniť rámec dohľadu nad trhom s výrobkami, a to ako na jednotnom trhu, tak aj na vonkajších hraniciach. Jeho súčasťou budú štruktúrovaná spolupráca v oblasti dohľadu nad trhom s medzinárodnými partnermi. 4. Medzinárodná spolupráca a) Dohody o spolupráci na zlepšenie koordinácie s partnermi mimo EÚ Orgány, ktoré presadzujú právne predpisy v oblasti ochrany spotrebiteľa, čelia veľmi podobným (ak nie rovnakým) obchodným praktikám a marketingovým stratégiám na celom svete. Riešenie týchto problémov koordinovaným spôsobom môže viesť len k lepšiemu dodržiavaniu právnych predpisov zo strany podnikov. Komisia má v úmysle pracovať na bilaterálnych a multilaterálnych dohodách o spolupráci v oblasti presadzovania ochrany spotrebiteľa medzi EÚ a kľúčovými jurisdikciami, ako sú USA a v budúcnosti Čína. Túto medzinárodnú spoluprácu zjednoduší silnejší rámec koordinácie verejných orgánov presadzovania práva v EÚ, zavedený v revidovanom nariadení CPC, ktorý sa môže použiť ako základ pre uzatváranie dohôd o spolupráci s tretími krajinami. V takýchto dohodách by sa mohli zaviesť: mechanizmy vzájomnej pomoci medzi orgánmi, nástroje na spoluprácu prispôsobené digitálnej ekonomike, určené na potlačenie webových sídiel, prostredníctvom ktorých sa páchajú celosvetové podvody, nový zjednodušený postup na riešenie rozsiahleho porušovania práv spotrebiteľa zo strany podnikov na celosvetovej úrovni a účinnejší systém dohľadu. b) Bezpečnosť výrobkov: celosvetová výzva Dodávateľské reťazce výrobkov pôsobia celosvetovo a spotrebitelia môžu jednoducho nakupovať výrobky online priamo z krajín mimo EÚ. To znamená, že na udržanie bezpečnosti spotrebiteľov v EÚ je veľmi dôležitá medzinárodná spolupráca. V oblasti bezpečnosti výrobkov je potrebná spolupráca s krajinami výrobcu aj s krajinami s podobnými výrobkami na trhu, aby dohľad nad trhom zo strany členských štátov EÚ mal čo najväčší vplyv. Komisia bude aj naďalej zlepšovať spoluprácu s Čínou a zvýši informovanosť výrobcov o požiadavkách EÚ na bezpečnosť výrobkov. Komisia bude podporovať aj medzinárodné iniciatívy zamerané na celosvetové zlepšenie bezpečnosti výrobkov predávaných cez internet. V neposlednom rade bude Komisia pri budúcich bilaterálnych a multilaterálnych obchodných rokovaniach aj naďalej podporovať účinnú ochranu spotrebiteľa. S týmto zámerom zahrnie do obchodných zmlúv osobitné pravidlá spolupráce v oblasti bezpečnosti výrobkov, ktoré v prípade potreby umožnia výmenu informácií o nebezpečných výrobkoch, a to aj s krajinami výrobcu.

5. Zabezpečenie rovnakého zaobchádzania so spotrebiteľmi na jednotnom trhu: Riešenie problému dvojakej kvality spotrebiteľských výrobkov Vo svojom prejave o stave Únie 2017 predseda Juncker uviedol: „Nemôžem akceptovať, aby sa v niektorých častiach Európy, […] občanom predávali potraviny nižšej kvality ako v iných krajinách, napriek tomu, že ich obal a označenie sú totožné. […] my teraz musíme dať vnútroštátnym orgánom väčšie právomoci, aby tieto nezákonné praktiky odstránili, kdekoľvek existujú.“ S cieľom vyriešiť túto otázku už Komisia podnikla niekoľko dôležitých krokov. V septembri 2017 prijala súbor usmernení o uplatňovaní právnych predpisov EÚ v oblasti potravín a ochrany spotrebiteľa s cieľom riešiť problém dvojakej kvality výrobkov. Cieľom týchto usmernení je pomôcť vnútroštátnym orgánom určiť, či podnik porušuje právo Únie, keď v rôznych krajinách umiestňuje na trh výrobky s odlišným zložením pod tou istou značkou. V diskusiách so zástupcami odvetvia Komisia vyzvala spoločnosti, aby zastavili neoprávnené a zavádzajúce praktiky odlišovania produktov, ktoré nezodpovedajú špecifickým požiadavkám trhu. Niektorí výrobcovia už začali prispôsobovať zloženie svojich výrobkov tak, aby zabezpečili predaj rovnakých výrobkov v celej EÚ. Očakávajú sa ďalšie zmeny v stratégiách odlišovania výrobkov a informovaní spotrebiteľov. Komisia ponúkla členským štátom EÚ finančné krytie na podporu pri presadzovaní práva a na vypracovanie spoločného prístupu k porovnávaciemu testovaniu potravinárskych výrobkov. Túto metodiku rozvíja s podporou 16 členských štátov a zainteresovaných strán Spoločné výskumné centrum Komisie, ktoré v máji 2018 spustí testovaciu kampaň. Testy sa budú týkať bežného koša výrobkov, ktoré sa umiestňujú na trh vo väčšine členských štátov a budú zahŕňať chemické a senzorické testovanie. Prvé výsledky sa očakávajú do konca roku 2018. Ak to bude potrebné, Komisia sa bude spoločne s orgánmi členských štátov zaoberať problémami, ktoré vyplynú z prvých výsledkov testov bežného koša výrobkov. Vzhľadom na tieto činnosti Komisia odhaduje, že v dôsledku niektorých opatrení navrhovaných v rámci novej dohody so spotrebiteľom, najmä prísnejších pokút za nezákonné praktiky, individuálnych prostriedkov nápravy pre oklamaných spotrebiteľov a mechanizmov kolektívneho uplatňovania nárokov na nápravu, bude pre obchodníkov náročnejšie a nákladnejšie zavádzať spotrebiteľov tým, že umiestnia na trh tovar dvojakej kvality. Prevádzkovatelia podnikov môžu uvádzať na trh a predávať tovar s iným zložením alebo vlastnosťami podľa miestnych spotrebiteľských preferencií alebo na základe meniacich sa trendov v dopyte, logistike a nových technológiách pod podmienkou, že budú v plnej miere dodržiavať právne predpisy Únie (čo už ide o bezpečnosť výrobkov, označovanie alebo iné nadsektorové a sektorové právne predpisy). Výrobky rovnakej značky môžu mať výnimočne rôzne vlastnosti. Podstatný rozdiel v zložení výrobkov rovnakej značky však môže vyvolávať obavy, ak sa tieto výrobky umiestňujú na trh spôsobom, ktorý môže spotrebiteľa zavádzať. Aby nedošlo k pochybnostiam, že právo EÚ zakazuje neoprávnené a klamlivé praktiky odlišovania výrobkov na jednotnom trhu, Komisia má v úmysle poskytnúť vnútroštátnym orgánom jasnejšie pravidlá, ktoré im zaručia, že budú môcť lepšie bojovať proti nekalým praktikám. Komisia preto navrhuje, aby sa v smernici o nekalých obchodných praktikách výslovne stanovilo, že ak sa výrobok uvádza na trh ako totožný s výrobkom uvedeným na trhu v niekoľkých ďalších členských štátoch, kde majú tieto výrobky podstatne odlišné zloženie alebo vlastnosti, ide o klamlivé konanie v zmysle článku 6 uvedenej smernice. 6. Zvyšovanie informovanosti a budovanie kapacít V hodnotení Komisie týkajúcom sa právnych predpisov v oblasti ochrany spotrebiteľa v roku 2017 (kontrola vhodnosti právnych predpisov) sa uvádza, že nízka úroveň dodržiavania práva EÚ v oblasti ochrany spotrebiteľa spočíva v obmedzenej informovanosti spotrebiteľov a obchodníkov o ich právach a povinnostiach, pričom úroveň informovanosti sa medzi členskými štátmi EÚ značne líši. Spotrebitelia nahlásili v roku 2016 20 % problémov, čo je rovnaký stav ako v roku 2008. Počas desiatich rokov nastalo len malé alebo žiadne zlepšenie. Zároveň len 41 % občanov EÚ vedelo, že podľa práva Únie majú nárok na bezplatnú opravu alebo výmenu poškodeného tovaru. V priebehu roka 2018 a neskôr Komisia podnikne na zlepšenie povedomia o právach spotrebiteľa a rozšírenie novej kultúry dodržiavania práva EÚ v oblasti ochrany spotrebiteľa tieto kroky. 6.1 Rozhovory so spotrebiteľmi a komunikačná kampaň V novembri 2017 Komisia otvorila v rámci novej dohody so spotrebiteľom rozsiahlu diskusiu, do ktorej prizvala zainteresované strany zamerané na zlepšovanie práv spotrebiteľa v EÚ, aby si vymenili názory na otázku, ako „zmeniť právne predpisy EÚ v oblasti ochrany spotrebiteľa, aby boli vhodné pre 21. storočie“. V rámci tejto iniciatívy Komisia usporiada v roku 2018 v členských štátoch niekoľko „spotrebiteľských dialógov“, pričom ku každej krajine bude pristupovať individuálne. Cieľom týchto dialógov je vysvetliť ľuďom, čo EÚ pre nich robí ako pre spotrebiteľov, a vypočuť si ich názory na to, ako môže EÚ lepšie riešiť ich obavy. V roku 2018 Komisia vypracuje aj komplexnú komunikačnú kampaň, aby Európania získali lepšie informácie o súčasných právach spotrebiteľa v EÚ. Kampaň sa bude zameriavať najmä, ale nie výlučne, na tie členské štáty, v ktorých sa ukázalo, že občania majú najmenšie povedomie o právach spotrebiteľa. 6.2 Odborná príprava, vzdelávanie, budovanie kapacít a iné nástroje na získavanie informácií ·V marci 2018 sa rozbehol online projekt s názvom Pripravenosť na práva spotrebiteľov. Cieľom tohto projektu je zaškoliť malé a stredné podniky (MSP) v práve EÚ v oblasti ochrany spotrebiteľa, aby vedeli lepšie dodržiavať právne požiadavky. Projekt realizuje konzorcium spotrebiteľských a podnikateľských organizácií. Tieto organizácie školia „vedúcich školiteľov“, ktorí následne pripravujú „miestnych školiteľov“ vo všetkých členských štátoch. Títo miestni školitelia budú následne poskytovať odbornú prípravu pre MSP. Týmto multiplikačným účinkom sa zabezpečí rozsiahle šírenie. ·V treťom štvrťroku 2018 bude na Európskom portáli elektronickej justície k dispozícii nová databáza spotrebiteľských právnych predpisov. Poskytuje všetkým ľuďom, a najmä odborníkom pracujúcim v oblasti práva a orgánom presadzovania práva, prístup k vnútroštátnym predpisom, ktorými sa transponujú kľúčové smernice EÚ týkajúce sa ochrany spotrebiteľa. Poskytne aj prístup k príslušnej judikatúre členských štátov a Európskeho súdneho dvora, ako aj k príslušným vnútroštátnym administratívnym postupom. ·Európska komisia sprostredkuje samoregulačnú iniciatívu európskych podnikov týkajúcu sa hlavných zásad lepšieho poskytovania informácií spotrebiteľom vrátane štandardných zmluvných podmienok. Výsledky tejto iniciatívy sa očakávajú v lete roku 2018.